Valtiontalouden tarkastusviraston mukaan it-alan järjestelmäntoimittajat ovat aiheuttaneet veronmaksajille satojen miljoonien eurojen menetykset. – Julkisella puolella kaikki isot tietojärjestelmähankkeet ovat päätyneet viime aikoina kaaokseen käyttöönottovaiheessa. Se ei ole tilaajan vika. Se on järjestelmätoimittajien ammattitaidottomuutta, sanoo johtava tuloksellisuustarkastaja Tomi Voutilainen.

Hänen mukaansa VR:n lipunmyyntijärjestelmään liittyvä fiasko on vain tuorein osoitus IT-talojen virheistä. Vastaavia ovat olleet muun muassa ulosottojärjestelmän, verotietojärjestelmän ja ajoneuvorekisterijärjestelmän uudistukset.

Sähköisen äänestämisen kokeilustakin tuli katastrofi. Kesken on myös jo 1980-luvun lopulla käynnistetty sähköisten reseptien tietojärjestelmähanke.

– Kaikissa näissä hankkeissa toimittajina ovat olleet samat suuret firmat, mutta ne eivät ota mistään opiksi, ja asiakas maksaa aina virheet. Julkinen sektori on ollut tässä suhteessa aivan liian löperö. Maksetaan siitä, että toimittajat korjaavat omia virheitään, Voutilainen jyrisee.

Jatkuu mainoksen jälkeen Mainos päättyy

Suomessa suuria julkisen sektorin tietojärjestelmätoimittajia ovat muun muassa Accenture, Logica, Tieto ja Fujitsu. Voutilaisen mielestä IT-alan rakenteessa on ongelmia, kun julkiset hankkeet keskittyvät muutamalle suurelle firmalle.

– Nämä samat firmat kulkevat epäonnistumisesta toiseen, mutta siitä huolimatta ne ovat seuraavissa hankkeissa taas toimittajina, Voutilainen ihmettelee.

Hän arvioi, että käyttöönotto-ongelmat ovat maksaneet veronmaksajille satoja miljoonia euroja jo viiden viime vuoden tarkastelujaksolla.

VR:n ja Puolustusvoimien mielestä Suomen IT-kentällä on liian vähän yrityksiä, jotka kykenevät selviytymään suurista julkisista hankkeista.

– Asiat eivät ole sen paremmin missään muuallakaan, sanoo Puolustusvoimien apulaistietohallintojohtaja, eversti Mikko Heiskanen.

Myös Turun Sanomien tavoittamat IT-talojen edustajat torjuvat kritiikin.